Diari Oficial de la Generalitat Valenciana


Sumari del DOGV 2587, del 18-09-1995 (1995/836124)

RESOLUCIÓ de 7 d'agost de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni entre la Generalitat Valenciana (Conselleria d'Educació i Ciència) i l'Ajuntament de Carcaixent per al reconeixement de la validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música Maestro Vert, de titularitat municipal.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2587

Data del DOGV
:   18-09-1995

Secció del DOGV
:   ALTRES DISPOSICIONS

Número del document
:   1995/836124


Data del document
:   07-08-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 7 d'agost de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni entre la Generalitat Valenciana (Conselleria d'Educació i Ciència) i l'Ajuntament de Carcaixent per al reconeixement de la validesa acadèmica ofi-cial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música Maestro Vert, de titularitat municipal.  
Subscrit, després de la tramitació prèvia reglamentària, entre la Generalitat Valenciana (Conselleria d'Educació i Ciència) i l'Ajuntament de Carcaixent, el dia 28 de juny de 1995, un conveni per al reconeixement de la validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música Maestro Vert, de titularitat municipal, i en compliment del que estableix la clàusula vuitena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0618/95, i que figura com a annex d'aquesta resolució.  
València, 7 d'agost de 1995.- La directora general de Coordinació Institucional i Secretariat del Govern.  
Conveni entre la Generalitat Valenciana (Conselleria d'Educació i Ciència) i l'Ajuntament de Carcaixent per al reconeixement de la plena validesa acadèmica oficial dels ensenyaments de Música de grau mitjà i elemental corresponents a la nova ordenació educativa impartits pel Conservarori Professional de Música Maestro Vert, de titularitat municipal.  
València, 28 de juny de 1995  
REUNITS  
D'una banda el senyor Joan Romero González, conseller d'Educació i Ciència de la Generalitat Valenciana, facultat per a aquest acte mitjançant acord pres pel Govern Valencià en la reunió de 6 de juny de 1995.  
I de l'altra, el senyor Rafael Navarro Ferrer, alcalde-president de l'Ajuntament de Carcaixent, facultat per a aquest acte per l'acord del Ple de l'esmentat Ajuntament de 27 d'abril de 1995, manifesten:  
1. El Conservatori Municipal Professional de Música Maestro Vert, de Carcaixent, amb número de codi 00652372, està autoritzat pel Decret de 19 de desembre de 1983, del Govern Valencià, (DOGV de 29 de desembre de 1983), per a fer amb plena validesa acadèmica oficial les següents assignatures de grau elemental i mitjà del pla de 1966:   
Solfeig i Teoria de la Música, Conjunt Coral, Conjunt Instrumental, Piano, Violí, Viola, Violoncel, Guitarra, Contrabaix, Instruments de Vent-Fusta (Flauta, Oboè, Clarinet, Requint, Saxòfon, i Fagot), Instruments de Vent-Metall (Trompeta, Fliscorni, Trompa, Trombó, Bombardí i Tuba), Percussió, Harmonia i Melodia Acompanyada, Formes Musicals, Música de Cambra, Estètica i Història de la Música, Història de la Cultura i de l'Art, i Repentització, Transport i Acompanyament.   
Així mateix, l'Ordre de 28 de novembre de 1986, de la Conselleria de Cultura, Educació i Ciència de la Generalitat Valenciana, autoritzà aquest conservatori a ensenyar, amb validesa acadèmica oficial, l'assignatura de cant de grau mitjà.  
2. El Reial Decret 389/1992, de 15 d'abril, pel qual s'estableixen els requisits mínims dels centres que fan ensenyaments artístics (BOE de 28 d'abril) estableix a la seua disposició transitòria setena, punt 2, que el reconeixement de la validesa acadèmica oficial per als ensenyaments corresponents a la nova ordenació educativa (LOGSE) dels centres públics d'ensenyaments artístics no estatals existents al moment de l'entrada en vigor d'aquell Decret, es realitzarà per conveni entre aquests i l'Administració Educativa corresponent, per tal que s'incloga en la programació general de l'ensenyament. I això sense perjudici de l'obligació d'adequar-se als requisits mínims establerts en la disposició transitòria segona, tercera, quarta i sisena del dit decret.  
3. L'Ajuntament de Carcaixent va sol·licitar, amb data 2 de febrer de 1995, autorització per a fer amb plena validesa acadèmica oficial ensenyaments de grau mitjà de la nova ordenació educativa.  
4. De la instrucció de l'expedient es conclou que l'esmentat centre compleix allò disposat en el Reial Decret 389/1992, de 15 d'abril, pel qual s'estableixen els requisits mínims dels centres que fan ensenyaments artístics.  
5. El projecte curricular presentat, segons l'informe de la Inspecció Educativa, s'ajusta als objectius, continguts i sistema d'avaluació corresponents als estudis de grau mitjà sol·licitats, determinats pel Reial Decret 756/1992, de 26 de juny i el Decret 151/1993, de 17 d'agost, del Govern Valencià.  
Per tot això, en virtut de les competències que atorga el Reial Decret 2093/83, de 28 de juliol, sobre traspàs de funcions i serveis de l'administració de l'Estat a la Comunitat Valenciana, en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació i Ciència i l'Ajuntament de Carcaixent acorden subscriure aquest conveni d'acord amb les següents clàusules:  
Primera. El Conservatori Professional de Música Maestro Vert de Carcaixent, impartirà, amb reconeixement oficial i plenes facultats acadèmiques, els ensenyaments musicals establerts en la Llei Orgànica 1/1990, de 3 d'octubre, de les especialitats de grau elemental equivalents a les que té autoritzades del pla que s'extingeix., així com els ensenyaments de grau mitjà de la nova ordenació educativa corresponents a les següents especialitats: Clarinet, Contrabaix, Fagot, Flauta Travessera, Oboè, Percussió, Saxòfon, Trombó, Trompa, Trompeta, Tuba, Viola, Violí, Violoncel, Guitarra, Piano i Cant, amb una capacitat total de 402 llocs escolars.  
Així mateix farà la resta d'assignatures obligatòries previstes en els currículum de grau mitjà i elemental que, per a cadascuna de les especialitats esmentades, assenyala la normativa vigent aplicable.  
A efectes administratius, i exclusivament en allò referit als estudis de grau mitjà, el Conservatori Professional de Música Maestro Vert de Carcaixent, queda adscrit al Conservatori Superior de Música Joaquín Rodrigo de València (número de codi 39470750).  
Segona. D'acord amb el que estableix el conveni de 26 de juny de 1987, signat entre la Conselleria de Cultura, Educació i Ciència i l'Ajuntament de Carcaixent, pel qual es regula el període transitori per a la integració d'aquest conservatori en la xarxa de centres públics de la Generalitat Valenciana, les despeses derivades del personal no docent i del funcionament del centre continuen a càrrec de l'Ajuntament, mentre aquest siga el titular.  
Tercera. El Conservatori Professional de Música Maestro Vert de Carcaixent, s'haurà de sotmetre a l'autoritat de la Conselleria d'Educació i Ciència i de la inspecció educativa, en aquells supòsits previstos en el Decret 180/1992, de 10 de novembre del Govern Valencià, pel qual es regulen l'organització i les funcions de la inspecció educativa de la Comunitat Valenciana (DOGV de 27 de novembre).  
Quarta. El titular del Conservatori es compromet a:  
a) Complir allò que estableix el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, Reguladora del Dret a l'Educació, amb les especificitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts en l'article 2, apartat 2, del Decret 2618/1966, de 10 de setembre, sobre Reglamentació General de Conservatoris de Música (BOE de 24 d'octubre), i en el Reial Decret 389/1992, de 15 d'abril, pel qual s'estableixen els requisits mínims dels centres que fan ensenyaments artístics.  
c) Fer que els plans d'estudis, programes, nivells, dedicació horària i sistema d'avaluació que s'hagen de desplegar es corresponguen amb els establerts en la legislació vigent (Reial Decret 756/1992 de 26 de juny; Decret 151/1993, de 17 d'agost, del Govern Valencià i Decret 2618/1966).  
d) Seguir les mateixes directrius acadèmiques que l'administració educativa dicte per als centres dependents de la Conselleria d'Educació i Ciència, pel que fa a l'organització escolar del conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Cinquena. Aquest conveni tindrà efecte, pel que fa al reconeixement dels ensenyaments del nou sistema educatiu, des del moment de la realització de cada nivell, d'acord amb el calendari vigent d'aplicació de la LOGSE.  
Sisena. Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà l'expedient d'autorització corresponent.  
Les esmentades modificacions tindran efecte, en el moment en què es modifique el present conveni o es subscriga la corresponent addenda a aquest.  
Setena. El present conveni tindrà una durada indefinida. No obstant això, podrà ser extingit per qualsevol de les causes següents:  
a. Per mutu acord de les parts.  
b. Per incompliment de les obligacions assumides per l'ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b i d, l'extinció requerirà la comunicació prèvia de la Conselleria al titular del Conservatori.  
Vuitena. Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen el present conveni en el lloc i la data consignats anteriorment.  
El conseller d'Educació i Ciència: Joan Romero González.   
L'alcalde president de l'Ajuntament de Carcaixent: Rafael Navarro Ferrer.